13. ข้อมูลอื่นที่เกี่ยวข้อง

  รายงานความคืบหน้าการดำเนินงานตามแผนฟื้นฟูกิจการ

  นับตั้งแต่วันที่ศาลล้มละลายกลางได้มีคำสั่งเห็นชอบด้วยแผนฟื้นฟูกิจการของบริษัท
  และแต่งตั้งผู้บริหารแผนเมื่อวันที่ 2 ตุลาคม 2544 จนถึงวันที่ 31 ธันวาคม 2545
  บริษัทได้ดำเนินการตามแผนฟื้นฟูกิจการ สรุปรายละเอียดได้ดังนี้

1.  สรุปรายละเอียดงานที่ดำเนินการแล้วเสร็จ

  1.1 การลดทุน และเพิ่มทุนจดทะเบียน

  บริษัทได้ดำเนินการลดทุนจดทะเบียนจากเดิมจำนวน 2,000,000,000 บาท แบ่งออกเป็น
  200,000,000 หุ้น มูลค่าที่ตราไว้ หุ้นละ 10 บาท ลงเหลือ 778,256,470 บาท
  แล้วเสร็จเมื่อวันที่ 4 กุมภาพันธ์ 2545
  และภายหลังจากนั้นบริษัทได้ดำเนินการเพิ่มทุนจดทะเบียนเป็น 12,000,000,000 บาท
  โดยออกหุ้นสามัญที่ยังไม่จัดสรรจำนวน 1,122,174,353 หุ้น
  ไว้เพื่อรองรับการแปลงหนี้เป็นทุนและใบสำคัญแสดงสิทธิในการจองซื้อหุ้นสามัญตามที่กำหนดในแผนฟื้นฟูกิจการ
  โดยบริษัทได้จดทะเบียนแก้ไขหนังสือบริคณห์สนธิและทุนจดทะเบียนต่อนายทะเบียนห้างหุ้นส่วนและบริษัท
  กรมทะเบียนการค้า กระทรวงพาณิชย์ แล้วเสร็จเมื่อวันที่ 6 กุมภาพันธ์ 2545

  ทั้งนี้ การดำเนินการลดทุน – เพิ่มทุนจดทะเบียนดังกล่าว เป็นไปตามที่กำหนดในแผนฟื้นฟูกิจการ
  ซึ่งบริษัทได้กระทำแล้วเสร็จภายในกำหนดระยะเวลาไม่เกิน 180 วัน
  นับจากวันที่แผนได้รับความเห็นชอบ

  1.2 การจ่ายชำระหนี้และดอกเบี้ยให้แก่เจ้าหนี้

  บริษัทได้ดำเนินการจ่ายชำระหนี้ให้แก่เจ้าหนี้ตามขั้นตอนและวิธีการที่กำหนดในแผนฟื้นฟูกิจการแล้ว
  จนถึงงวด ณ วันที่ 31 ธันวาคม 2545 เป็นจำนวนเงินรวมทั้งสิ้น 537,250,153 บาท
  โดยเป็นการจ่ายชำระหนี้ให้แก่เจ้าหนี้มีประกัน หรือเจ้าหนี้กลุ่มที่ 1 จำนวน 377,286,282 บาท
  และจ่ายชำระหนี้เจ้าหนี้ไม่มีประกันคิดเป็นเงินทั้งสิ้น 159,963,871 บาท

  นอกจากนี้บริษัทได้จ่ายชำระดอกเบี้ยให้แก่เจ้าหนี้สำหรับกลุ่มที่มีคำสั่งจากเจ้าพนักงานพิทักษ์ทรัพย์แล้ว
  โดยรวมดอกเบี้ยตั้งแต่วันที่ 1 ตุลาคม 2544 – 31 ธันวาคม 2545 คิดเป็นจำนวนเงินทั้งสิ้น
  97,880,112 บาท ทั้งนี้
  จากจำนวนดอกเบี้ยที่บริษัทต้องจ่ายให้แก่เจ้าหนี้กลุ่มที่มีคำสั่งเจ้าพนักงานพิทักษ์ทรัพย์แล้วจำนวนทั้งสิ้น
  141,967,703 บาท โดยมีเจ้าหนี้จำนวนหนึ่งที่ยังไม่ติดต่อขอรับชำระดอกเบี้ยตามสิทธิจำนวน
  9,083,263 บาท
  สำหรับเจ้าหนี้ที่เจ้าพนักงานพิทักษ์ทรัพย์หรือศาลยังไม่มีคำสั่งถึงที่สุดให้ได้รับชำระหนี้ ณ 31
  ธันวาคม 2545 จำนวน 2 ราย
  บริษัทได้สำรองเงินสำหรับการจ่ายดอกเบี้ยให้แก่เจ้าหนี้ดังกล่าวเป็นจำนวนเงิน 7,064,165
  บาท และจะจ่ายชำระให้แก่เจ้าหนี้ดังกล่าวเมื่อเจ้าพนักงานพิทักษ์ทรัพย์หรือศาลมีคำสั่งต่อไป

  1.3 การดำเนินการออกใบสำคัญแสดงสิทธิให้แก่เจ้าหนี้ไม่มีประกัน

  บริษัทโดยผู้บริหารแผน ได้ดำเนินการให้บริษัทเงินหลักทรัพย์กรุงเทพธนาทร จำกัด (มหาชน)
  ที่ปรึกษาทางการเงินยื่นแบบคำขออนุญาตออกและเสนอขายใบสำคัญแสดงสิทธิเพื่อจัดสรรให้แก่เจ้าหนี้ไม่มีประกันตามที่กำหนดในแผนฟื้นฟูกิจการต่อสำนักงานคณะกรรมการกำกับหลักทรัพย์และตลาดหลักทรัพย์
  (“สำนักงาน”) เมื่อวันที่ 2 พฤษภาคม 2545
  โดยสำนักงานได้อนุญาตให้บริษัทเสนอขายใบสำคัญแสดงสิทธิแล้วเมื่อวันที่ 8 ตุลาคม 2545
  ปัจจุบันบริษัทได้จัดสรรใบสำคัญแสดงสิทธิที่จะซื้อหุ้นให้แก่เจ้าหนี้ไม่มีประกันเป็นที่เรียบร้อยแล้วในวันที่
  7 พฤศจิกายน 2545 เป็นจำนวนรวมทั้งสิ้น 53,000,000
  หน่วยและได้สำรองเผื่อการจัดสรรให้แก่เจ้าหนี้กลุ่ม 11(ถ้ามี)จำนวน 210,000
  หน่วยและได้ดำเนินการนำใบสำคัญแสดงสิทธิที่จะซื้อหุ้นดังกล่าวเข้าเป็นหลักทรัพย์จดทะเบียนในตลาดหลักทรัพย์แห่งประเทศไทยตั้งแต่วันที่
  4 ธันวาคม 2545

2.  สรุปรายละเอียดงานที่อยู่ระหว่างการดำเนินการ

  2.1 การดำเนินการออกหลักทรัพย์หุ้นสามัญให้แก่เจ้าหนี้ไม่มีประกัน

  บริษัทโดยผู้บริหารแผน ได้ดำเนินการให้บริษัทเงินหลักทรัพย์กรุงเทพธนาทร จำกัด (มหาชน)
  ที่ปรึกษาทางการเงินยื่นแบบคำขออนุญาตออกและเสนอขายหลักทรัพย์หุ้นสามัญออกใหม่ให้แก่เจ้าหนี้ไม่มีประกันที่มีความประสงค์ขอมายังบริษัทก่อนวันที่
  1 กันยายน 2545 จำนวนประมาณ 518,422,857
  หุ้นตามเงื่อนไขของการแปลงหนี้เป็นทุนตามที่กำหนดในแผนฟื้นฟูกิจการต่อสำนักงานคณะกรรมการกำกับหลักทรัพย์และตลาดหลักทรัพย์
  (“สำนักงาน”) โดยได้ยื่นคำขอต่อสำนักงานเมื่อวันที่ 29 พฤศจิกายน 2545
  และได้รับอนุญาตจากสำนักงานแล้วเมื่อวันที่ 11 มีนาคม 2546

  2.2 การพัฒนาโครงการอสังหาริมทรัพย์

  ที่ผ่านมาบริษัทได้ดำเนินการพัฒนาโครงการพัฒนาอสังหาริมทรัพย์ที่สามารถดำเนินการพัฒนาได้เพื่อนำเงินที่ได้จากการโอนกรรมสิทธิ์ในที่ดินหรือที่ดินพร้อมสิ่งปลูกสร้างในโครงการนั้นๆมาชำระหนี้ให้แก่เจ้าหนี้อย่างต่อเนื่องตามแผนฟื้นฟูกิจการ
  ซึ่งรวมถึงการติดต่อประสานงานกับเจ้าหนี้มีประกันเพื่อขอให้เจ้าหนี้รายนั้นๆดำเนินการปลอดจำนองที่ดินเพื่อการขออนุญาตจัดสรรที่ดินสำหรับโครงการต่างๆของบริษัท
  สำหรับใช้ในการโอนกรรมสิทธิ์ให้ลูกค้า

3.  สรุปรายละเอียดอื่นๆ

  ตลาดหลักทรัพย์แห่งประเทศไทยได้อนุญาตให้บริษัทพ้นเกณฑ์เพิกถอนและย้ายออกจาก REHABCO
  ไปยังหมวดอุตสาหกรรมปกติ
  ตามที่ผู้บริหารแผนทำหนังสือขอถึงตลาดหลักทรัพย์เพื่อขอให้พิจารณาอนุญาต
  เนื่องจากตลาดหลักทรัพย์พิจารณาแล้วพบว่า ณ วันที่ 31 มีนาคม 2545
  บริษัทมีส่วนของผู้ถือหุ้นเป็นบวก 525 ล้านบาท
  และมีกำไรสุทธิหลังภาษีที่เกิดจากการดำเนินธุรกิจหลัก และได้เปิดเผยข้อมูลที่เกี่ยวข้องแล้ว
  ตั้งแต่วันที่ 19 มิถุนายน 2545 เป็นต้นไป

  นอกจากนี้บริษัทได้ดำเนินการขายที่ดินโครงการพัฒนาอสังหาริมทรัพย์ที่ยังไม่สามารถดำเนินการพัฒนาได้จำนวน
  1 แปลง ในราคา 155 ล้านบาท โดยชำระราคาครั้งเดียวทั้งจำนวน
  และบริษัทโดยผู้บริหารแผนได้ยื่นคำร้องต่อศาลล้มละลายกลางเพื่อพิจารณาอนุมัติการขายที่ดินดังกล่าว
  และศาลได้มีคำสั่งอนุญาตเมื่อวันที่ 22พฤษภาคม 2545
  ซึ่งบริษัทได้ดำเนินการโอนกรรมสิทธิ์เมื่อวันที่ 31 พฤษภาคม 2545